**Dôvodová správa**

1. ***Všeobecná časť***

Nezaradení poslanci Milan Mazurek, Miroslav Suja a Ondrej Ďurica predkladajú do Národnej rady Slovenskej republiky návrh ústavného zákona, ktorým sa mení a dopĺňa ústavný zákon Národnej rady Slovenskej republiky č. 460/1992 Zb. Ústava Slovenskej republiky v znení neskorších predpisov.

**Cieľom predloženej novely zákona je zabrániť možnosti vymenovať za člena vlády osobu, ktorá nie je na výkon tejto funkcie duševne spôsobilá.**

Aktuálny politický vývoj, najmä po parlamentných voľbách v roku 2020 a neštandardné správanie sa niektorých členov vlády vrátane jej bývalého predsedu jednoznačne poukazujú
na nutnosť otvorenia otázky preukazovania duševnej spôsobilosti vládnych činiteľov.

Duševne nestabilní jedinci vo vládnych funkciách sú reálnou a vážnou hrozbou nielen
pre demokratický charakter štátu, ale aj pre ekonomický, sociálny a hospodársky vývoj spoločnosti. Konanie niektorých vládnych činiteľov za posledné obdobie zhmotňuje tieto obavy,
a preto považujeme za nevyhnutné upraviť ústavný zákon Národnej rady Slovenskej republiky
č. 460/1992 Zb. tak, aby predseda vlády, podpredsedovia vlády a ministri boli povinní sa pred vymenovaním do funkcie podrobiť riadnemu psychologickému vyšetreniu duševnej spôsobilosti na výkon tejto funkcie.

Zdôrazňujeme, že aj mnohí ľudia s iným povolaním, ako napr. šoféri autobusov, členovia bezpečnostných služieb, členovia ozbrojených zložiek Slovenskej republiky alebo držitelia strelných zbraní musia pravidelne absolvovať psychologické posudky o psychickej spôsobilosti zamestnanca, resp. držiteľa zbrane. Ide o povolania a držby, ktoré v prípade psychického zlyhania jedinca môžu spôsobiť značné škody na majetku, zdraví, či dokonca životoch. Pri porovnaní kompetencií týchto osôb s kompetenciami predsedu či člena Vlády SR je zrejmé,
že psychické zlyhania na úrovni členov Vlády SR môžu mať oveľa rozsiahlejšie a fatálnejšie následky ako zlyhania v rámci uvedených povolaní. Požiadavka na posúdenie duševnej spôsobilosti pri vymenovávaní za člena vlády je preto úplne primeraná a opodstatnená.

Psychologické vyšetrenie duševného stavu budúcich členov vlády by mal posudzovať klinický psychológ, pričom samotný test by mal spĺňať vyššiu mieru obtiažnosti, resp. špecifickosti,
ako je napríklad kombinácia testu osobnosti a testu výkonnosti.

Z  hľadiska ochrany základných ľudských práv a slobôd, zabezpečenia ekonomickej, sociálnej, hospodárskej stability a dobrého mena Slovenskej republiky v zahraničí, je nevyhnutné doplniť
a rozšíriť znenie zákona č. 460/1992 Zb. o podmienenosť vymenovania do funkcie predsedu vlády, podpredsedov vlády a ministrov absolvovaním psychologického vyšetrenia duševného stavu pod dohľadom klinického psychológa.

1. ***Osobitná časť***

**Článok I**

K bodu 1

Rozširujú sa predpoklady na vymenovanie za predsedu vlády Slovenskej republiky o duševnú spôsobilosť na výkon tejto funkcie.

K bodu 2

Rozširujú sa predpoklady na vymenovanie za podpredsedu a člena vlády Slovenskej republiky o duševnú spôsobilosť na výkon tejto funkcie.

K bodu 3

Duševnú spôsobilosť predsedu, podpredsedov a členov vlády má posudzovať klinický psychológ prostredníctvom psychodiagnostického vyšetrenia a posudku. Nakoľko sa jedná o predpoklad
na vymenovanie predsedu, podpredsedov a členov vlády, táto podmienka musí byť naplnená pred vymenovaním do funkcie.

Predmet, postup a podrobnosti vypracovania psychodiagnostického vyšetrenia má byť predmetom osobitného zákona.

**Článok II**

Zavádza sa primeraná legisvakačná lehota za účelom oboznámenia sa s novou právnou úpravou
s ohľadom na predpokladaný dátum vyhlásenia zákona v Zbierke zákonov SR.

Navrhuje sa účinnosť návrhu zákona 15. dňom vyhlásenia v Zbierke zákonov SR.